প্রকাশিত : ১৪:৪২, জুলাই ০৫, ২০২০ | সর্বশেষ আপডেট : ২০:১৫, জুলাই ০৫, ২০২০
মার্চ থেকে চলছে দেশীয় চলচ্চিত্রের কর্মযজ্ঞে স্থবিরতা। এরমধ্যে নাটকের শুটিং ক্রমশ স্বাভাবিক হলেও চলচ্চিত্রের বিষয়ে রয়েছে অনিশ্চয়তা।
এই লম্বা ঘরবন্দি সময়টা সম্ভবত সবচেয়ে বেশি কাজে লাগিয়েছেন চিত্রনায়িকা নুসরাত ফারিয়া। সেরেছেন বাগদান। চলছে বিয়ের প্রস্তুতি। তবে তার আগেই ব্যস্ত হলেন পড়াশোনা নিয়ে। ফারিয়া ইউনিভার্সিটি অব লন্ডনে আইন বিষয়ে দ্বিতীয় বর্ষে পড়ছেন। অনলাইনে ক্লাস করেছেন এতদিন। ১ জুলাই থেকে শুরু হয়েছে দ্বিতীয় বর্ষের পরীক্ষা।
বললেন, ‘পড়তে পড়তে আমার অবস্থা খারাপ। চলছে পরীক্ষা। অন্য সময়গুলোতে ব্যস্ততার কারণে পরীক্ষার আগমুহূর্তে বেশ চাপ পড়ে যায়। তবে এবার দীর্ঘদিন বাসায় থাকাতে সুবিধা পাচ্ছি। পরীক্ষা চলবে ১৬ জুলাই পর্যন্ত। এরপর ৪ আগস্ট আরও একটা পরীক্ষা হবে।’
অন্যদিকে গত ২১ মার্চ প্রেমিক রনি রিয়াদ রশীদের সঙ্গে তার বাগদান হয়েছে। রনি অস্ট্রেলিয়ায় সরকারি চাকুরে। এছাড়া আন্তর্জাতিক সংস্থায় কাজ করেন। করোনা পরিস্থিতি স্বাভাবিক হলে বিয়ের পিঁড়িতে বসবেন ফারিয়া ও রনি।